নিজস্ব প্রতিবেদন: তৃণমূলের চ্যালেঞ্জ মোকাবিলায় বহুমুখী কৌশল নিল বিজেপি। সুপ্রিম কোর্টে মামলা তো আছেই, প্রশাসন ও কমিশনের উপরে চাপ বাড়াতে কলকাতায় অবস্থান বিক্ষোভে বসেন বিজেপি নেতারা। পুলিসকে কার্যত হুমকি দিয়েছেন বিজেপির রাজ্য সভাপতি দিলীপ ঘোষ। তিনি বলেন, ''পুলিসের কপালে দুঃখ আছে।'' পঞ্চায়েতের লড়াইয়ে শাসক দলের সঙ্গে টক্কর দিকে আগেই মারের পাল্টা মার তত্ত্ব দিয়েছিলেন দিলীপ ঘোষ। এবার স্বভাবসিদ্ধ ঢঙেই এবার হুমকি দিলেন পুলিসকে। দিলীপবাবু বলেন, '' শাসক দলের ক্যাডারের ভূমিকা পালন করছে পুলিস। নিজেরাই বোমা, বন্দুক এনে পুলিস বলছে, বিরোধীদের পার্টি অফিসে পাওয়া গিয়েছে। পুলিসের কপালে দুঃখ আছে।'' তিনি আরও বলেন, ''বিজেপির গুঁতো টের পেয়েছে তৃণমূল। পাল্টা মারা হবে, তা বুঝতে পারেনি ওরা।'' মুকুল রায় আবার বলেন, ''পুলিস সরিয়ে নিয়ে দেখুন ফল কী হয়!''   দিলীপ ঘোষ যখন পুলিসকে হুঁশিয়ারি দিচ্ছেন, তখন কমিশনে গিয়ে কমিশনের বিরুদ্ধে অভিযোগ জানান মুকুল রায়। গান্ধী মূর্তির পাদদেশে অবস্থান বিক্ষোভও করেন নেতারা। শহরে এসে পঞ্চায়েত নির্বাচনে নিরাপত্তা নিয়ে তৃণমূলকে একহাত নিয়েছেন কেন্দ্রীয় মন্ত্রী স্মৃতি ইরানি। তাঁর কথায়, ''আসানসোলে পুলিসের উপরেই হামলা হয়েছে। এতেই বোঝা যায়, রাজ্যে সুষ্ঠু নির্বাচনের পরিবেশ নেই।''